हमारे यहां कुछेक अपवादों को छोड़ दें, अक्सर मां-बाप अपने बेटे-बेटियों की शिकायत पुलिस में करने की मानसिकता कतई नहीं रखते और बेटों-बहुओं के अमानवीय बर्ताव सहते हुए बदहाली-तंगहाली में जीते हुए मर जाते हैं। कभी-कभी अदालत का दखल भी इसमें कुछ नहीं कर पाता। वृद्धावस्था जीवन का अंतिम पड़ाव है। इस दौर में व्यक्ति का जीवन सम्मान सहित कुशल पूर्वक कट जाए, यह बहुत बड़ी बात है। अक्सर देखने में आता है कि बहुतेरे बुजुर्गों को बुढ़ापे में दर-दर की ठोकरें खानी पड़ती हैं। उन्हें न तो सर छिपाने के लिए छत, खाने को दो जून रोटी और तन ढकने के लिए कपड़ा भी मयस्सर नहीं होता।